Brocka, Július, poslanec NR SR (2015-10-06):
Ďakujem pekne. Vážený pán podpredseda, dámy a páni, toto je iniciatíva, ktorá – na rozdiel od iných možno – túto sálu nemusí rozdeľovať. A ja aj preto vystupujem a chcem poprosiť ostatných kolegov poslancov, aby tento návrh podporili. Dokonca rád by som vyzval najmä poslancov zo SMER-u, ak si myslia, že nepodporiť tento návrh znamená, respektíve podporiť tento návrh znamená podporiť predkladateľov, že oni by politicky z tohto návrhu profitovali, ja si myslím, že to môžu ľahko eliminovať. Ak by tento návrh prešiel do druhého čítania hlasmi poslancov SMER-u, tak najväčší profit z toho môžu mať poslanci SMER-u, že v tomto volebnom období prešiel taký zaujímavý, aj politicky zaujímavý návrh. Ja som sa o tejto iniciatíve v Európe alebo vo svete dozvedel možno ako aj vy z dennej tlače. Ale to ešte neboli predkladatelia poslanci slovenskej Národnej rady. Bol to francúzsky poslanec, dúfam, že dobre prečítam jeho meno, lebo nemá francúzske meno, Arash Derambarsh, Arash Derambarsh, 35-ročný mladý poslanec francúzskeho parlamentu, ktorý má rodičov z Iránu, myslím. Áno, ešte jeho rodičia odišli z Iránu po revolúcii v roku 1979. A tento francúzsky poslanec bol znepokojený tým, ako my v bohatej Európe nakladáme s potravinami, ktoré nestačíme skonzumovať a že ako končia v košoch. A on si to všimol ako mladý starosta v jednej prímestskej parížskej štvrti, že v supermarkete, kde chodí nakupovať, že sú, proste každý večer z toho supermarketu množstvo potravín vyhadzuje ten majiteľ alebo tí zamestnanci do odpadových košov. A tak mu to prišlo ako veľké plytvanie a povedal im, že aby to nerobili, že on pozná veľa ľudí, ktorým by tie potraviny veľmi pomohli. A keď to neboli oni schopní robiť, tak on každý večer v nejaký čas chodieval aj so svojimi priateľmi a 40 kilogramov jedla každý večer, ktoré by inak skončilo v koši, roznosil s priateľmi po Paríži alebo v tej mestskej časti medzi ľudí. Boli to aj bezdomovci, ale neboli to len bezdomovci. Boli to aj chudobní dôchodcovia, boli to aj, spomína príklady mamičiek chudobných, ktoré sa starali samé o svoje nezaopatrené deti. No a keď s touto iniciatívou prišiel nakoniec ako iniciatívnou legislatívou do parlamentu, tak vo francúzskom parlamente to poslanci schválili jednomyseľne. To znamená, všetci poslanci za tento návrh hlasovali. A argumenty boli niektorých proti, že nerieši to zásadne ten problém, pretože plytvanie potravinami v tých supermarketoch je len zlomok, že je to len nejakých 5 % z celkového množstva potravín, ktoré končia v košoch, že viac sa plytvá v domácnostiach. Ale ja si myslím, že toto je dobrý krok, že niekde treba začať, lebo aj predkladateľ spomínal, aké je to množstvo potravín aj u nás. U nás to pripadá teda na obyvateľa 111 kilogramov na osobu? Myslím, že sme v Európe na ôsmom mieste v plytvaní potravinami. V Európe je to ešte viac. Tam dokonca na osobu pripadá za rok 200 kilogramov vyhodených potravín do koša. A za celú Úniu je to 100 miliónov ton jedla. Proste obrovské čísla a v kontexte s tou biedou, ktorá je v mnohých nie že častiach sveta, ale aj v mnohých častiach spoločnosti, tak predsa len je to veľmi zodpovedný prístup podľa mňa k riešeniu aj problému chudoby. On ten poslanec Arash Derambarsh sa nezastavil potom, keď bol úspešný, vo Francúzsku, ale podarilo sa mu to presadiť, a síce cez kontakty či tie frakcie politické aj v Belgicku. Už to platí aj v Belgicku. Dokonca v Británii je podpisová akcia, aby teda občania takto pritlačili na svojich volených zástupcov, aby to isté urobili aj v Británii. A tento francúzsky poslanec dokonca sa rozhodol rozbehnúť petíciu v rámci Európy, aby to nemuselo byť takto pracne, že..., pracne. Presviedčať poslanci v každej krajine, že niekedy to je jednoduchšie, keď sa táto iniciatíva presadí na európskej úrovni. A on by si želal, stačí na to milión podpisov naprieč krajinami Európskej únie. A keď toľko podpisov vyzbiera, tak sa musí touto témou zaoberať Európska komisia. No a keď by to Európska komisia dotiahla do úspešného konca, tak my by sme sa tým potom zaoberali ako iniciatívou ministra Jahnátka, ktorý teraz síce sa voči tomu vyjadril negatívne, ale potom, keby mu to z Bruselu odporučili, tak by sme sa úspešne mohli tým zaoberať. Ja neradil som sa o tomto s kolegami z nášho klubu, ale budem ich presviedčať, aby sme tento veľmi dobrý návrh, aby sme ho podporili. A opakujem, ak poslanci SMER-u si myslia, že by tým podporovali alebo profit niekoho iného, ak všetci za to zahlasujú, tak oni budú mať najväčšiu zásluhu na presadení tohto návrhu. Ďakujem. (Potlesk.)